  Виталий Пронин 18-тӥ куарусёнэ - Музейёслэн калыккуспо нуналазы - быдэс Россиын ортчиз «Музейёслэн уйзы» акция. Со борды итӥськизы Удмуртиысь музейёс, галереяос, культурая юртъёс но. "Лудорвай" музейын квестъёс, шудонъёс, экскурсиос ортчизыЭлементъёсын тодматскон Элькунамы та акция 11 пол ортчиз ини. Со «Элементы» нимаськиз - ЮНЕСКО 2019-тӥ арез ялӥз химия элементъёсын таблицаезлэн ареныз (туэ Дмитрий Менделеевлэн таблицаезлы 150 ар тырме). Со сяна, ужрадъёс сӥземын вал Театрлэн арезлы но. Тунсыко ужрадъёс 1 уе гинэ ӧз ни тэре: «Музейной арня» акция улсын ужрадъёс кыстӥськизы 13-тӥ майысен 19-тӥ маёзь. Удмуртиысь К. Герд нимо Йӧскалык музейлэн директорез Александр Волков верамъя, акция дыръя музеез кылдытӥсь элементъёсын - экспонатъёсын, интыосын, соосты радъясь адямиосын - тодматскыны луонлык кылдытэмын вал. Йӧскалык музей тодматӥз куноосты татысь ужасьёсын: музейлэсь фондзэ утисен, таксидермистэн, художник-реставраторен. 18-тӥ мае музейын усьтӥськиз Удмуртиысь театръёслы сӥзем «Театрлэн дуннеез» адӟытон, отын люказы декорациослы но дӥсьёслы эскизъёсты, вуж туспуктэмъёсты но видеоосты, билетъёсты но афишаосты. Ижысь нылпиослэн «Надежда» инклюзивной театрзы но Мунё театр постановкаоссэс возьматӥзы. Аспӧртэм искусство Удмуртиысь Суредаськон искусствоосъя музей куноосты аспӧртэм искусствоен тодматӥз. Кылсярысь, «Арт-резиденциысь» суредаськись Максим Верёвкин музейлэн азбараз кылем-мылем пуослэсь, музей афишаослэсь «Бомжлэсь корказэ» лэсьтӥз. Дарали Лели гожъяськисен ӵош соос кенешизы: вань-а бомжъёслэн искусствозы, тодазы вайизы удмурт интеллигенцилэсь улонысьтыз секыт югдуръёсты. Музейын озьы ик усьтӥзы «Крайние» адӟытонэз. Со тодматэ Удмуртиысь наивной но маргинальной искусствоен: суредаськисьёслы дышетскымтэ художникъёслэн творчествоенызы. Экспозициын люкамын 19-тӥ - 21-тӥ дауръёсысь 80-лэсь трос суредъёс, графика но скульптура. Фондъёсысьтызы ужъёссэс лэзизы Глазов но Сарапул каръёсысь музейёс. Ёросъёсысь художникъёслэн ужъёссы но вань, кылсярысь, Пичи Пурга ёросысь арлыдоослэн коркаысьтызы Юрий Степановлэн «Рыбалка» панноез. Выставкаез радъясьёс верамъя, наивной искусство учкисен алдаськытэк вераське, солэн уг алдаськы, алдаськытэк вераське. Музейын озьы ик ортчиз егит группаослэн концертсы. Ижысь крезьгурлэн «выль тулкымез» но, пе, наивной кырӟанъёсын висъяське. Калыкез курикано «Музейёслэн уязы» пыриськизы ёросъёсысь музейёс но. Кылсярысь, Глазов ёросысь Золотари гуртысь шаертодонъя но историяя «Истоки» музейын ортчиз театрлы сӥзем фестиваль. Удмурт кылын пичи спектакльёсты дасязы быдэс гуртэн: артистъёслы пӧрмизы покчиос но, быдэ вуэмъёс но. Нош Ярысь историяя но шаертодонъя музейын зэмос химия элементъёсты тодэ вайизы, опытъёс лэсьяса. Куазь зориз ке но, калык кырын ортчись ужрадъёсы мылысь-кыдысь пыриськиз. Кылсярысь, Лудорвай музейын ортчем «Элементы традиций» квест дыръя куноос одӥг интыысь мукетаз кӧчылӥзы: соослэсь визьзэс но сыназы, удмурт сям-йылолъёсын но тодматӥзы, пӧртэм ужъёслы но дышетӥзы. Нош пеймытлэсь кышкасьтэмъёслы уйин экскурсия ортчиз. Суредаськон икусствоосъя музейын пыдйылчилэсь корказэ лэсьтӥзы Оглом музейной арня дыръя шаерамы ог 200 ужрад ортчиз, отчы пыриськиз 23 сюрслэсь ятыр адями. Таяз арын акция борды итӥськизы на Удмуртиысь ведомствоослэн, кылсярысь, «Ижмашлэн», чугун сюрес, транспортлэн, школаосысь музейёс. Удмуртиысь культурая министр Владимир Соловьёв пусъе: музейёслы, библиотекаослы сӥзем акциос туж пайдаё луо, угось соос культурая юртъёслэсь, библиотекаослэсь, музейёслэсь ужан амалъёссэс узырмыто. В. Соловьёв малпамъя, валтӥсез - тросгес калыкез элькунмылэн чеберлыко улоназ кыскыны, сое лулчеберетэн «куриканы». Виктория Крамова Туспуктэмъёс басьтэмын УРМИИ-лэн "ВКонтакте" вотэс бамысьтыз но "Я люблю Лудорвай" вотэс бамысь  